Ulla Tørnæs (V), 2001-05-09:
Jeg vil gerne takke statsministeren for en grundig og glimrende redegørelse.
Vi synes, det er meget positivt, at vi her i dag i Folketinget får lejlighed til at gøre en slags status over det forgangne år samt også får lejlighed til at forholde os til landsstyrets seneste udspil.
Da vi sidst drøftede sagen her i Folketinget tilbage i april sidste år, bakkede vi op om det udspil til forhandlinger med det færøske landsstyre, som regeringen fremlagde.
Vi har siden haft lejlighed til at følge forhandlingerne i Folketingets 21-mands-udvalg vedrørende Færøerne, og i dag har statsministeren så givet en grundig gennemgang af forhandlingsforløbet.
Det har vi altid gjort, og det vil vi fortsat gøre.
Rigsfællesskabet bygger på et tæt historisk og kulturelt fællesskab mellem ligeværdige parter, mellem tre ligeværdige folk, et fællesskab, hvor respekten for hinanden, respekten for hinandens forskelligheder og egenart i virkeligheden er det allervigtigste udgangspunkt, et fællesskab med op- og nedture, et fællesskab med tætte bånd knyttet gennem generationer, et fællesskab, der betyder, at vi i ordets bogstaveligste forstand er frænder.
I Venstre har vi igennem tiderne haft tætte bånd til det færøske folk gennem et mangeårigt tæt samarbejde med Sambandspartiet.
Gennem besøg på Færøerne og færingernes besøg hos os
har vi opnået et meget nært forhold til Færøerne.
Vi har fået en værdifuld indsigt i det færøske samfund og forståelse for de særlige forhold, der gør sig gældende, når hverdagen skal leves i en barsk natur midt i
Nordatlanten
Vi er fulde af beundring for det færøske folks utrolige vilje til på trods af naturens barske vilkår at skabe sig en tilværelse under disse helt særlige forhold, men måske er det netop den barske natur, der er kilden til den fantastiske kulturelle berigelse, som bl.a. den færøske litteraturskat er et godt eksempel på.
Vi kender alle William Heinesen, og hvem har ikke nydt filmatiseringen af Jørgen-Frantz Jacobsens »Barbara«?
Blot for at nævne et par enkelte eksempler.
I Venstre er vi fortsat af den klare opfattelse, at hovedårsagen til, at nogle færinger ønsker en løsrivelse og dermed ønsket om dannelsen af en selvstændig færøsk nation skal findes i den måde, regeringen tacklede hele sagen om Færøbanken på.
Færingerne har ikke glemt, at de blev snydt godt og grundigt af statsministeren og finansministeren.
Forurettelsen og forbitrelsen over det, der skete, sidder stadig tilbage, og den har uden tvivl næret ønske om øget færøsk selvstændighed, en opfattelse, som også professor Anders Ølgaard forleden gav udtryk for i en kronik i Politiken, hvor han om perioden i starten af 1990'erne skrev: »For at sige det ligeud tror jeg, at man fra dansk side må erkende, at færingerne med rette eller urette følte sig dårligt behandlet af danskerne i denne periode.
Det lagde grunden til kravet om udtræden af rigsfællesskabet.«
Det er selvfølgelig en skam, for rigsfællesskabet stikker jo meget dybere og er meget mere betydningsfuldt og værdifuldt end en fejlagtig politisk tackling af banksagen.
I Venstre ser vi helst, at rigsfællesskabet bevares, og at det også fremover vil bestå af tre ligeværdige folk, nemlig det færøske, det grønlandske og det danske.
Det samme gav vi i øvrigt udtryk for under debatten for 1 år siden, og nøjagtig som da mener vi fortsat, at det naturligvis må få økonomiske konsekvenser.
I Venstre har vi med stor interesse fulgt debatten i det færøske Lagting.
Jeg har som fru Sonja Mikkelsen også læst Lagtingets betænkning, som giver et glimrende billede af debatten på Færøerne.
Vi har naturligvis hæftet os ved oppositionens ønske om en modernisering eller en nyordning af hjemmestyreordningen inden for rigsfællesskabet, et ønske, som bl.a. har været fremført af Sambandspartiet.
Vi er derfor meget tilfredse med, at et bredt flertal i Folketinget i dag vil give regeringen tilslutning til at kunne indlede sådanne drøftelser, hvis dette ønske skulle blive fremført af færingerne, ligesom vi naturligvis fuldt ud bakker op om de drøftelser, som allerede er indledt om overtagelse af de sagsområder, som kan overdrages i henhold til den nuværende hjemmestyrelov.
I den forbindelse er det en vigtig forudsætning for Venstre, at det økonomiske ansvar følger med i takt med færingernes overtagelse af forskellige sagsområder, således som vedtagelsen også giver udtryk for. Med hensyn til landsstyrets seneste udspil kan jeg fuldt ud tilslutte mig statsministerens redegørelse, hvilket betyder, at vi i Venstre finder det rigtigt at vende tilbage til en etårig bloktilskudsperiode, samt at vi ikke kan støtte landsstyrets ønske om oprettelsen af en økonomisk fond.
Lad mig slutte med endnu en gang at understrege, at afgørelsen om Færøernes fremtidige tilknytningsforhold til Danmark ligger ene og alene hos færingerne.